**Scileanna staidéir: Nótaí an Mhúinteora**

|  |  |
| --- | --- |
| Leibhéal | An Ardteistiméireacht –Dúshlánach |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – saol na scoile / scileanna staidéir |
| Stór focal | Scileanna staidéir |

|  |
| --- |
| Straitéisí Múinteoireachta Molta |

Tá na ceachtanna bunaithe ar alt faoi scileanna staidéir (bunaithe ar eolas a bhí ar an suíomh idirlín www.kidshealth.org).

Tá na ceachtanna oiriúnach do rang a bhfuil caighdeán réasúnta ard Gaeilge acu don Ardteistiméireacht, ach is féidir leat féin iad a láimhseáil ar bhealach a oireann don rang atá agat féin.

**Réamhobair 1**

* Cuir na daltaí i mbun oibre ar an gcleachtadh seo ar feadh nóiméad nó dhó agus nuair a bheidh siad críochnaithe éist le cuid de na tuairimí a bheidh acu.

**Réamhobair 2**

* Tá go leor stór focal i gceist leis an gcleachtadh seo. Is féidir leo oibriú ina mbeirteanna chun Gaeilge a chur ar an méid agus is féidir leo sula léann siad an t-alt. Ná bac an ghníomhaíocht seo a cheartú ag an bpointe seo. Tabhair seans dóibh na leaganacha Gaeilge a aimsiú san alt de réir mar a bheidh siad á léamh. Ceartaigh ansin é nuair a bheidh an t-alt léite (féach Freagraí thíos).



**Léamh**

* Ba cheart go mbeadh cóip priontáilte den alt ag gach dalta. Cuir i mbun léitheoireachta iad ina mbeirteanna, más féidir agus abair leo na leaganacha ón réamhobair a aimsiú.
* Pléigh na freagraí leo agus cabhraigh leo le haon deacrachtaí a bheidh acu leis an alt.

**Léamhthuiscint**

* Iarr ar an rang freagraí na gceisteanna faoin alt a dhéanamh amach iad féin ar dtús agus ansin nuair a bheidh siad críochnaithe iarr orthu na freagraí a phlé ina mbeirteanna.
* Má theastaíonn uait an ghníomhaíocht a dhéanamh níos deacra abair leo na freagraí a scríobh amach ina gcóipleabhair nó má theastaíonn uait é a bheith réasúnta éasca abair leo nach gá dóibh faic a scríobh síos.
* Téigh siar ar na freagraí leis an rang ansin.

**Iarphlé 1**

* Pléigh a bhfuil ar an sleamhnán seo leis an rang ar fad (féach Freagraí thíos).

**Iarphlé 2**

* Bheadh sé go maith dá bhféadfaí na daltaí a chur i ngrúpaí beaga (beirt nó triúr) chun na ceisteanna atá ar an sleamhnán seo a phlé le chéile. Más fearr leat, déan iarracht plé ranga a chothú timpeall ar na ceisteanna nó abair leis na daltaí abairt nó dhó a scríobh do gach ceist ina gcóipleabhair le plé leis an rang ar fad ansin.

|  |
| --- |
| Freagraí |

**Réamhobair 2**

1. revise: *téigh siar ar rud*
2. review: *athbhreithnigh*
3. organise: *eagraigh*
4. improve: *cuir feabhas ar*
5. set aside time: *cuir am ar leataobh*
6. concentrate: *dírigh d’aigne*
7. tailor: *cuir in oiriúint*
8. figure out: *déan amach*
9. reread:  *athléigh*
10. write down: *breac síos / scríobh síos*
11. remember: *cuimhnigh*
12. learn off by heart: *cuir de ghlanmheabhair / foghlaim de ghlanmheabhair*
13. take turns: *tóg sealanna*
14. ignore: *déan neamhaird de*
15. get something done: *rud a chur i gcrích*
16. get out of control: *dul as smacht*
17. find a solution: *teacht ar réiteach*
18. ask for help: *cabhair a lorg*

**Iarphlé 1**

1. Rud a sheachaint: *to avoid something*
2. Anbhá a theacht ort: *to panic*
3. D’aird a bheith á tarraingt áit éigin eile: *your attention to be drawn elsewhere*
4. Claonadh a bheith agat rud éigin a dhéanamh: *to have a tendency to do something*

An seanfhocal

“Dá laghad é, is breis é,” arsa an Dreoilín agus é ag mún sa bhfarraige (“*Although it’s not much, it’s a bit extra”, said the wren as he urinated in the sea.* Ciallaíonn sé rud éigin ar nós ‘Every little helps’!)